b'\n_START_ARTICLE_\nJulijonas Talko-Grincevi\xc4\x8dius\n_START_SECTION_\nBiografija\n_START_PARAGRAPH_\nGim\xc4\x97 1850\xc2\xa0m. rugpj\xc5\xab\xc4\x8dio 12 d. Riuk\xc5\xa1ioni\xc5\xb3 palivarke, kuris priklaus\xc4\x97 Ilguvos dvarui. Su seserimi augo seneli\xc5\xb3 bute Kaune, Rotu\xc5\xa1\xc4\x97s aik\xc5\xa1t\xc4\x97je, daktaro Kovalskio name. \xc4\x8cia gavo pirm\xc4\x85sias skaitymo bei ra\xc5\xa1ymo pamokas. 1861 m. prad\xc4\x97jo mokytis Kauno gimnazijoje, \xc4\xafsik\xc5\xabrusioje toje pa\xc4\x8dioje Rotu\xc5\xa1\xc4\x97s aik\xc5\xa1t\xc4\x97je. Gimnazistas Kaune gavo ir pirmas \xc5\xbemogaus anatomijos bei fiziologijos \xc5\xbeinias. Julijonas gimnazijoje bendravo su Kazimieru Jauniumi ir Motiejumi Valan\xc4\x8diumi. 1869 m. baig\xc4\x97 Sankt Peterburgo gimnazij\xc4\x85, v\xc4\x97liau studijavo medicin\xc4\x85 Sankt Peterburge ir Kijeve._NEWLINE_1876 m. baig\xc4\x99s Kijevo universitet\xc4\x85, 1876\xe2\x80\x931891 m. gydytojavo Ukrainoje (1876-1877 m. tobulinosi Vienoje ir Pary\xc5\xbeiuje), o 1892-1908 m. - Ryt\xc5\xb3 Sibire. Nuo pat savaranki\xc5\xa1ko darbo prad\xc5\xbeios jis nesiribojo medicina, d\xc4\x97mesys vis krypo \xc4\xaf antropologij\xc4\x85, o 1908 m. buvo pakviestas \xc4\xaf k\xc4\x85 tik \xc4\xafkurt\xc4\x85 Krokuvos Jogailos universiteto Filosofijos fakulteto Fizin\xc4\x97s antropologijos katedr\xc4\x85, kurioje su neilgomis pertraukomis dirbo iki 1930 met\xc5\xb3._NEWLINE_Kasin\xc4\x97jo Ukrainos pilkapius (1884-1887 m.), Krokuvos moksl\xc5\xb3 akademijos Antropologin\xc4\x97s komisijos pavestas, 1891 m. tyr\xc4\x97 buvusios Abiej\xc5\xb3 Taut\xc5\xb3 respublikos rytin\xc4\x97s pus\xc4\x97s gyventojus, 1892-1908 m. gydytojaudamas Sibire surinko buriat\xc5\xb3, tunguz\xc5\xb3 ir kit\xc5\xb3 vietos gyventoj\xc5\xb3 antropologinius duomenis, i\xc5\xa1kasin\xc4\x97jo apie 500 pilkapi\xc5\xb3, sureng\xc4\x97 ekspedicij\xc4\x85 \xc4\xaf Mongolij\xc4\x85. Nuo 1908 m. iki 1931 m. profesoriaudamas Krokuvos Jogailos universiteto Filosofijos fakulteto Antropologijos katedroje i\xc5\xa1kasin\xc4\x97jo kelet\xc4\x85 Lenkijos senosios sostin\xc4\x97s kapini\xc5\xb3, pirmasis moderniai \xc4\x97m\xc4\x97 tirti Krokuvos jaunimo augim\xc4\x85 ir pl\xc4\x97tr\xc4\x85, apib\xc5\xabdino guralius (kaln\xc4\x97nus), ka\xc5\xa1ubus ir kitas lenk\xc5\xb3 etnografines grupes, 1914 m. dalyvavo antropologin\xc4\x97je ekspedicijoje \xc4\xaf Suomij\xc4\x85. U\xc5\xbe mokslo nuopelnus jis buvo i\xc5\xa1rinktas daugelio Lenkijos ir kit\xc5\xb3 kra\xc5\xa1t\xc5\xb3 mokslo draugij\xc5\xb3 nariu, apdovanotas medaliais ir kitais garb\xc4\x97s \xc5\xbeenklais._NEWLINE_Dviej\xc5\xb3 am\xc5\xbei\xc5\xb3 sand\xc5\xabros periodikoje J. Talko-Grincevi\xc4\x8dius paskelb\xc4\x97 200 i\xc5\xa1kastini\xc5\xb3 kaukoli\xc5\xb3 duomenis. Seniausi jo apra\xc5\xa1yti radiniai - I t\xc5\xabkstantme\xc4\x8dio kaukol\xc4\x97s i\xc5\xa1 Kauno apylinki\xc5\xb3 ir \xc5\xa0iauli\xc5\xb3 apskrities: II-IV a. 4 vyr\xc5\xb3 ir 2 moter\xc5\xb3 i\xc5\xa1 Lauksvyd\xc5\xb3 kapinyno, 2 vyr\xc5\xb3 ir 1 moters i\xc5\xa1 Visdergi\xc5\xb3 ir 3 vyr\xc5\xb3 bei 1 moters i\xc5\xa1 mi\xc5\xa1rios datuot\xc4\x97s (III-IV a. ir IX-XII a.) Titvydi\xc5\xa1ki\xc5\xb3 senkapio. J. Talko-Grincevi\xc4\x8dius kaukoles matavo Kauno muziejuje, 1908 m. vasar\xc4\x85, jam jas dav\xc4\x97 archeologas Tadas Daugirdas. Antrojo t\xc5\xabkstantme\xc2\xad\xc4\x8dio viduriu ir antr\xc4\x85ja puse datuojamos pa\xc4\x8diam antropologui dalyvaujant i\xc5\xa1kastos kaukol\xc4\x97s Arijon\xc5\xb3 kalne prie Virbalio (2 vyr\xc5\xb3 ir 3 moter\xc5\xb3), Lanki\xc5\xa1k\xc4\x97se prie No\xc4\x8dios (104 asmen\xc5\xb3), Lydos apylink\xc4\x97se (16 \xc5\xbemoni\xc5\xb3), Vilniaus Gedimino kalne (5 vyr\xc5\xb3 ir 3 moter\xc5\xb3) ir Vilniaus \xc5\xa1v. Onos ba\xc5\xbeny\xc4\x8dios r\xc5\xabsiuose (16 \xc5\xbemoni\xc5\xb3). 1920 m. \xc4\xafk\xc5\xabr\xc4\x97 Vilniaus universiteto Antropologijos ir prie\xc5\xa1istor\xc4\x97s katedr\xc4\x85, kurios archeologin\xc4\x97 dalis atiteko dabartiniam Lietuvos nacionaliniam muziejui. Mir\xc4\x97 1936\xc2\xa0m. baland\xc5\xbeio 26 d. Krokuvoje, palaidotas Rakovic\xc5\xb3 kapin\xc4\x97se.'